Horia Constantinescu, noul șef de la Protecția Consumatorilor, le cere angajatelor să nu mai poarte bluze cu decolteu, bijuterii și machiaj strident, iar fustele să ajungă la genunchi. Bărbații nu au voie cu plete, pantaloni scurți și alte accesorii în afară de verighetă

Horia Constantinescu, noul șef de la Protecția Consumatorului, s-a gândit să reglementeze ținuta angajaților și a emis un ordin prin care femeile nu mai au voie să poarte bluze cu decolteu sau fuste cu fermoar iar „limita de decență” pentru lungimea fustei este „imediat deasupra genunchilor”, informează Hotnews.ro. Totodată, pletele sau sandalele la bărbați sunt interzise.

Potrivit unui comunicat de presă al Autorității Naționale pentru Protecția Consumatorilor, angajații „trebuie să aibă o ținută decentă, de birou, într-o manieră care arată demnitate și respect față de instituție și cetățean, curată și, de asemenea, să aibă un comportament cuviincios. Codul vestimentar stabilește „în detaliu” cum trebuie să se îmbrace angajații.

Reguli pentru femei:

ținută alcătuită din rochii, fără tăieturi, fermoare, imprimeuri excesive, să fie clasice, decente sau costum două piese, cu fustă sau pantalon, (lungimea fustei imediat deasupra genunchilor, limita de decență)

cămașă, bluză, fără decolteuri, fără paiete sau sclipici, haine mulate

se interzice purtarea bijuteriilor în exces, extravagante, opulente, ostentative, păstrând o limită de decență.

se interzice machiajul strident, aspectul facial și capilar trebuie să fie îngrijit, decent

Reguli pentru bărbați:

ținuta va fi alcătuită obligatoriu din cămașă, cu mânecă lungă, simplă, clasică, de culoare alb, albastru, bej, bleumarin, negru.

pantaloni uni care trebuie să fie drepți, fără tăieturi, fermoare, imprimeuri.

încălțămintea va fi alcătuită din pantofi uni, sunt excluse articolele de încălțăminte în stil sport (teniși, bascheți, adidași) și sandalele.

haina de toamnă/iarnă nu va conține accesorii extravagante, în exces, fiind una clasică.

este exclusă purtarea accesoriilor, bijuteriilor, se acceptă doar verigheta.

aspectul facial și capilar îngrijit, decent, fiind interzis bărbaților purtarea părului și a bărbii de o lungime peste medie.

Ce se mai interzice:

pantalonii scurți, tăiați sau colanții, sandalele gen papuci de plajă.

pălăriile sau șepcile.

cămășile ieșite din pantaloni sau descheiate, hainele mulate indecent.

îmbrăcămintea indicând afilierea la o bandă sau alte obiecte de îmbrăcăminte cu caracter ofensator, vulgar, rasist, sexist, obscen.

haine cu desene sau cuvinte sugestive, slogane, sau imagini, inclusiv creaturi grotești.

articolele de îmbrăcăminte sfâșiate, murdare și zdrențăroase, articolele de îmbrăcăminte provocatoare sau purtate provocator. Citește articolul integral aici.

Cine este Horia Constantinescu, noul șef al Protecției Consumatorului

Horia Constantinescu, șeful OPC Constanța, a fost numit joi șeful Autorității Naționale pentru Protecția Consumatorului, la propunerea premierului Vioricăi Dăncilă. Horia Constantinescu (45 de ani) a devenit celebru după ce, în calitate de șef al OPC Constanța, a închis restaurante celebre din oraș și stațiunea Mamaia, a sancționat McDonald’s și a amendat Primăria Constanța pentru starea în care se aflau locurile de joacă din oraș (ulterior, OPC Constanța a pierdut definitiv procesul cu Primăria Constanța).

Într-un interviu acordat pentru Info Sud-Est în august 2017, Horia Constantinescu a vorbit pe larg despre viața sa, creionând portretul unui personaj controversat, un afacerist de succes provenit dintr-o familie cu rădăcini puternic ancorate în structurile comuniste.

Horia Constantinescu este nepotul lui Miron Constantinescu, istoric și sociolog marxist care a contribuit la instaurarea comunismului în România, fost președinte al Marii Adunări Naționale. Miron Constantinescu este cel care a încercat să-l răstoarne pe Gheorghe Gheorghiu Dej, în 1956, după ce Hrușciov a denunțat staliniștii. Portretul integral al lui Horia Constantinescu, noul șef ANPC, aici.

Totodată, noul șef ANPC este nașul de cununie al lui Andrei Năstase și, la rândul său, Andrei Năstase a botezat unul dintre copiii lui Constantinescu. În episodul ”bodyguarzilor” care au venit să îl apere pe Liviu Dragnea la ÎCCJ, în octombrie 2017, Horia Constantinescu a declarat că este prieten cu doi dintre bărbații care l-au apărat pe fostul șef PSD și că aceștia au fost judecați incorect doar după aspectul fizic. Vezi detalii aici.

sursa foto: Info Sud-Est